《星星峡》
清代·韦佩金

平沙浩如海，古石辗尽烂。一朵飞来峰，巨掌擘各半。

山心既内养，石理不外散。暗泉流草根，注涧却复断。

方当入山初，但觉马蹄慢。景聚无虚引，境新得遥看。

人居同虎帐，僧饭煮鸾毈。幽榻留云多，闲窗借青汉。

月廊老树垂，风殿春灯乱。驿程与流年，夜烛光中换。

怪底寻梦难，铃语歇已旦。

作者简介：韦佩金，字酉山，又字书城，江都人。乾隆戊戌进士，官凌云知县。有《经遗堂集》。